**Fælles uddannelsesplan for praktikanter på Politikens Lokalaviser A/S**

**Om Politikens Lokalaviser:**

Politikens Lokalaviser A/S leverer lokale nyheder og lokal markedsføring til mere end 2 mio. husstande i Danmark og Sverige hver uge. Det sker gennem gratis, lokale ugeaviser og via lokale netaviser, mobilsites og web-tv. Aviserne udkommer i Danmark primært tirsdag-onsdag og torsdag-fredag (for weekendavisernes vedkommende).
Lokalavisen.dk er Danmarks største lokale nyhedssite målt på trafik og har en flot placering på FDIMs liste.

**Overordnet mål:**

Målet er at ruste og uddanne praktikanterne til at kunne begå sig inden for de væsentlige journalistiske genrer – herunder at kunne skrive nyheder til både avisen og til nettet, tage billeder, lave videoindslag, ombryde avis, samt skrive til særudgaver og tillæg. Praktikanten vil også lære om interviewteknik, sprog, etik og moral.

Det er vigtigt for os at få uddannet ansvarsbevidste, selvstændige og kritiske journalister, der selv er i stand til at tage hånd om situationen. Derfor lægger vi stor vægt på, at praktikanten selv er med til at forme deres uddannelse – naturligvis i et tæt samarbejde med praktikantvejleder og lokalredaktør.

Da vi anser vores praktikanter for at være dygtige og selvstændige, er vores holdning, at praktikanter i stort set alle forhold indgår på lige fod med deres uddannede kolleger. Praktikanten kan naturligvis selv bede om hjælp fra uddannede kolleger, ligesom vi kan tilbyde hjælp og løbende holder øje med deres journalistiske og fototekniske udvikling.

**Generelt**

Praktikperioden er på 12 eller 18 måneder (dette aftales særskilt med praktikanten) og man vil blive tilknyttet en af vores lokalredaktioner. Pt. har vi praktikpladser i Aarhus, Vejle og Horsens.

Udover ovenstående beskrevne opgaver, vil praktikanter komme til at stifte bekendtskab med lokalpolitik, foreningsliv, lære at lave politireportager, skrive til Facebook og i det daglige indgå som en ligeværdig partner på en travl redaktion.

**Vejledning af praktikanten**

Praktikantvejlederen vil have hovedansvaret for, at praktikanten får et godt praktikforløb

med introduktion, coaching, evalueringer og overholdelse af uddannelsesaftaler. Praktikantvejlederen vil løbende komme med mundtlig evaluering og kritik af produktionen med det formål at sikre, at praktikanten hurtigt bliver ”sikker og selvkørende” med hensyn til vinkling, sprog, kildevalg og medie. Da medarbejderne arbejder tæt sammen på redaktionerne, vil praktikanten også blive vejledt af de øvrige medarbejdere. Praktikantvejlederen sikrer, at der holdes en kontinuerlig efterkritik.

**Særlige forhold**

Da vi prioriterer praktikanternes egne ønsker højt, har vi ikke tilrettelagt et særligt program eller nogle bestemte typer artikler, som den enkelte praktikant skal lave i sin praktiktid. Det tilrettelægger den enkelte undervejs sammen med sin redaktion, praktikantvejleder og lokalredaktør. På den måde kan vi bedst lave et forløb, der er skræddersyet til den enkelte praktikants ønsker, evner og behov.

*Birkerød, januar 2016*